Source: http://www.gibanje-ops.com/dejavnosti-gibanja-ops/drugacna-politika/347-statut-stranke-ops-osveeni-politiki-slovenije
Timestamp: 2019-12-07 10:09:20+00:00
Document Index: 7568923

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Statut Stranke OPS - Osveščeni Politiki Slovenije
Dejavnosti Drugačna politika Statut Stranke OPS - Osveščeni Politiki Slovenije
Petek, 26 Avgust 2011 07:58 | | |
Osnutek statuta Stranke OPS
Stranka OPS – Osveščeni Politiki Slovenije
Politična stranka z imenom »Osveščeni Politiki Slovenije«, skrajšanim imenom »Stranka OPS« in kratico »OPS«, v nadaljnjem besedilu Stranka, je organizacija v katero se prostovoljno združujejo dobro misleče državljanke in državljani Slovenije, ki jim ni vseeno kaj se dogaja bodisi z njimi samimi ali z njihovim življenjskim in delovnim okoljem oz. z njihovo domovino Slovenijo. Dolgoročno postavljeni moto Stranke se glasi: »Očistimo in Prenovimo Slovenijo«, ki hkrati z njenim imenom pojasnjuje tudi njeno kratico »OPS«.
Stranka je združenje državljank in državljanov, ki uresničujejo politične cilje, prejete v programu Stranke, z demokratičnim oblikovanjem njihove politične volje in s predlaganjem kandidatk in kandidatov na volitvah v državni zbor, za predsednico oz. predsednika republike in v organe lokalne skupnosti. V stranki imajo vse članice in člani, v nadaljevanju člani, enake pravice ne glede na spol, raso, veroizpoved ali politično prepričanje.
Stranka deluje na območju Republike Slovenije, v primeru določene dejavnosti mednarodnega pomena pa tudi izven nje.
Stranka je pravna oseba in ima vsa pooblastila v pravnem prometu. Sedež stranke je v_______________________ (kraj, ulica in hišna številka kot naslov poslovnih prostorov Stranke, ki bo določeno še pred ustanovnim zborom – op. avt.)
Pečat stranke je elipsaste oblike v velikostjo 5,5 x 2,5 cm, kjer je v sredini pečata stiliziran značilen logotip stranke v obliki človeka,, nad njim je izpis »Osveščeni Politiki Slovenije«, pod njim pa izpis rekla » Očistimo in Prenovimo Slovenijo«.
Stranka se programsko povezuje z Gibanjem OPS in drugimi političnimi strankami in sorodnimi organizacijami v Republiki Sloveniji in v tujini.
Delovanje Stranke je javno. Stranka obvešča o svojem delu njene člane in širšo javnost preko sredstev javnega obveščanja in svojega glasila.
Stranka obvešča svoje člane:
• s posredovanjem pisnih sporočil, obvestil in informacij;
• z obvestili in informacijami v glasilu z imenom »OPS«;
• z informacijami in zapiski o sejah svojih organov Stranke vsem zainteresiranim;
• z obveščanjem preko elektronskih medijev in svojih spletnih strani.
Stranka obvešča javnost:
• na svojih spletnih straneh;
• z vabljenjem predstavnikov javnih medijev in drugih zainteresiranih na seje organov Stranke;
• preko svojega glasila in drugih sredstev javnega obveščanja;
Za posredovanje ustnih informacij o delu Stranke so zadolženi predsednik, podpredsednik in glavni tajnik Stranke, pisne informacije o delu Stranke pa potrdi izvršni odbor. Za zagotavljanje javnosti dela je odgovoren predsednik Stranke, ki je tudi njen zastopnik.
DEJAVNOSTI STRANKE
Dejavnost stranke načelno opredeljujejo že njen namen, ki je opredeljen v 1. členu, njeno im »Osveščeni Politiki Slovenije« in njen dolgoročno postavljeni moto »Očistimo in Prenovimo Slovenijo«, kar pojasnjuje tudi njeno kratico »OPS«. Poglavitna dejavnost Stranke poteka zlasti na področjih: Čistejše okolje, osveščeno gospodarjenje, zdrava prehrana,alternativno zdravljenje, duhovnost in okultnost, ki bodo za življenje ljudi vedno bolj pomembna. Podrobnejša vsebina dejavnosti Stranke in njeni politični cilji na teh in drugih področjih so opredeljeni v temeljnih programskih izhodiščih in podrobnejšem strateškem in operativnem programu dejavnosti stranke na posameznih področjih, ki jih sprejme svet. Za ustrezno tolmačenje, podrobnejše opredelitve in uresničevanje programa dejavnosti je zadolžen izvršni odbor, ki ga sestavljajo vodje področji, ki so program dejavnosti izdelali.
Oblike in metode dela, ki jih stranka uporablja pri izvajanju dejavnosti so:
• spodbujanje svojih članov in širše javnosti v obliki sporočil, pobud in predlogov za ustrezno ravnanje oz. obnašanje, ki neposredno vpliva na kakovost življenja ljudi glede čistejšega okolja, osveščenega načina gospodarjenja, zdravega načina prehranjevanja, preventivne skrbi za zdravje ter notranje obogatenega in izpolnjenega duhovnega življenja;
• predlogi stranke pristojnim državnim organom glede ustreznih ukrepov in načina reševanja določenih problemov na vseh področjih njenega delovanja;
• priprava, organizacija in vodenje ustreznih posvetovanj in podobnih oblik delovanja ter nastopanja v javnosti v okviru sprejetega programa dejavnosti Stranke;
• Izdajanje glasila »OPS«, publikacij, letakov, plakatov in podobnih sredstev s tematiko iz področji dejavnosti Stranke in v skladu z veljavnimi predpis;
• Stiki s podobnimi strankami in sorodnimi organizacijami v Sloveniji in tujini ter izmenjava in informacij in izkušenj.
ČLANSTVO STRANKE
Član stranke je lahko vsak polnoleten državljan Republike Slovenije, ki podpira v 1. členu naveden namen, v 8. členu navedeno dejavnost in v 9. členu naveden oblike in metode dela Stranke.
V članstvo stranke pristopi zainteresirana oseba na podlagi svoje pisne pristopne izjave, ki vsebuje: Ime in priimek, spol (M, Ž), datum rojstva, kraj rojstva, država rojstva, naslov stalnega bivališča, občina, država, dosežena izobrazba, poklic, naziv službe (podjetja ali šole) delovno mesto, telefon službe, telefon doma ali prenosni, naslov e-pošte, izjava: » S svojim podpisom sprejemam statut in program dejavnosti Stranke ter s tem pristopam v njeno članstvo«, kraj in datum pristopa in podpis. Članstvo v stranki je prostovoljno, Nove člane sprejema izvršni odbor.
Stranka ima tudi častne člane. Naziv častnega člana lahko dobi član Stranke, ki ima posebne zasluge za razvoj in uspešno delo stranke. Častni člani Stranke lahko postane tudi tuj državljan. Naziv častnega člana podeli svet na predlog izvršnega odbora.
Pravice članov Stranke so:
• da volijo in so voljeni v organe Stranke;
• da sodelujejo in soodločajo v organih stranke;
• da sooblikujejo ali vodijo oblikovanje programa dejavnosti Stranke in so z njim seznanjeni;
• da vodijo uresničevanje programa v prakso kot ministri ali drugi vodilni in vodstveni kadri;
• da sodelujejo kot kandidati Stranke na volitvah;
• da sodelujejo pri finančnem poslovanju in imajo vpogled v finančno in materialno poslovanje stranke.
Dolžnosti članov Stranke so:
• da spoštujejo statut in druge akte ter sklepe organov Stranke;
• da dejavno sodelujejo in s svojim delom prispevajo k oblikovanju in uresničevanju ciljev in programskih nalog Stranke;
• da kot izvoljeni kandidati Stranke delujejo v skladu z njenim programom;
• da redno plačujejo članarino v višini, ki jo določi svet Stranke;
• da dajejo Stranki informacije, ki so potrebne za izvajanje skupno dogovorjenih nalog;
• da prenašajo svoje izkušnje in znanje na mlajše člane Stranke, da vzdržujejo in varujejo ter dvigujejo ugled Stranke.
Članstvo v Stranki preneha: s prostovoljnim izstopom, s črtanjem s članstva, z izključitvijo, s smrtjo.
Član prostovoljno izstopi iz Stranke, če izvršnemu odboru pošlje pisno izjavo o izstopu. Izvršni odbor iz članstva črta člana, če at kljub opominu ne plača članarine v tekočem letu. O izključitvi člana iz Stranke odloča častno razsodišče s sklepom. Sklep mora biti v skladu z disciplinskim pravilnikom.
Organi stranke so: svet, izvršilni odbor, nadzorni odbor, častno razsodišče. Zasedanja sveta in seje izvršilnega odbora praviloma potekajo v torek. Svet je najvišji organ Stranke, ki ga sestavljajo vsi člani. Izvršni odbor je izvršilni organ Stranke in je za svoje delo odgovoren svetu.
Zasedanje sveta je lahko redno in izredno. Redno zasedanje sveta sklicuje izvršni odbor enkrat letno. Izredno zasedanje sveta se skliče po sklepu izvršnega odbora, na zahtevo izvršilnega odbora, ali na zahtevo ene tretjine članov Stranke. Izvršilni odbor je dolžan sklicati izredno zasedanje sveta v roku trideset dni po prejemu zahteve za njen sklic. Če izvršni odbor izrednega zasedanja sveta Stranke ne skliče v predpisanem roku, ga skliče predlagatelj, ki mora predložiti tudi dnevni red z ustreznim gradivom. Izredno zasedanje sveta sklepa samo o zadevi, za katero je bil sklican svet.
O sklicu sveta in predloženim dnevnim redom morajo biti člani Stranke seznanjeni najmanj štirinajst dni pred njegovim sklicem. Zasedanje sveta je sklepčno, če je navzočih več kot polovica vseh članov Stranke. Če zasedanje sveta ni sklepčno ob napovedani uri, se zasedanje preloži za trideset minut. Po preteku tega časa je zasedanje sveta sklepčno, če je prisotnih najmanj trideset članov stranke.
Glasovanje na zasedanju sveta je praviloma javno, lahko pa se člani na samem zasedanju odločijo za tajni način glasovanja. Volitve organov so praviloma tajne.
• sprejema in spreminja statut ter druge akte Stranke;
• sprejema program dejavnosti stranke;
• sprejema finančni načrt in zaključni račun;
• voli in razrešuje predsednika, glavnega tajnika in člane izvršnega odbora, nadzornega odbora in častnega razsodišča;
• odloča o višini članarine;
• odloča o pritožbah zoper sklepe izvršnega odbora, nadzornega odbora in častnega razsodišča;
• odloča o sodelovanju z drugimi strankami in sorodnimi organizacijami;
• dokončno odloča o izključitvi člana Stranke;
• odloča o drugih zadevah, ki jih predlagajo organi in člani v skladu z namenom in cilji Stranke;
• odloča o nakupu in prodaji nepremičnin in premičnega premoženja Stranke;
• sklepa o prenehanju delovanja stranke;
Predlogi za razpravo na svetu morajo biti posredovani v pisni obliki, poslani pa morajo biti izvršilnemu odboru najmanj osem dni pred njenim sklicem. O delu sveta se vodi zapisnik, ki ga podpišejo predsedujoči, zapisnikar in sva overovatelja zapisnika.
Izvršni odbor opravlja organizacijska, strokovno tehnična in administrativna dela ter vodi delo Stranke med dvema zasedanjema sveta po programu dejavnosti in sklepih, ki jih je sprejel svet. Izvršni odbor šteje 13 članov. Sestavljajo ga: predsednik, podpredsednik, glavni tajnik, blagajnik ter 9 članov izvršnega odbora. Na prvi seji po volitvah se konstituira tako, da iz vrst članov izvršnega odbora izvoli še podpredsednika in blagajnika. Izvršni obor se sestaja po potrebi, najmanj pa dvakrat letno. Seje izvršnega odbora vodi predsednik, v primeru njegove odsotnosti pa to delo opravlja podpredsednik, v odsotnosti obeh pa glavni tajnik Stranke.
• sklicuje zasedanje sveta;
• pripravi progam dejavnosti Stranke po področjih;
• skrbi za izvrševanje sklepov in programa dejavnosti Stranke;
• pripravi predlog statuta, sprememb statuta in drugih aktov Stranke;
• pripravi predlog finančnega plana in zaključnega računa;
• skrbi za finančno in materialno poslovanje Stranke;
• upravlja s premoženjem Stranke;
• ustanavlja in ukinja sekcije za kreiranje in izvajanje programa dejavnosti Stranke;
• sprejema mnenja in obvešča javnost o nameravani in izvršeni dejavnosti stranke;
• izreka prenehanje članstva članu stranke, ki ne plačuje članarine ali ne sodeluje pri dejavnostih stranke;
• uresničuje druge naloge, ki izhajajo iz aktov Stranke in naloge, ki mu jih še dodatno naloži svet.
Seje izvršnega odbora sklicuje predsednik, v njegovi odsotnosti pa podpredsednik ali glavni tajnik Stranke. Sklic seje lahko zahtevajo tudi drugi člani izvršnega odbora. Izvršni odbor je sklepčen, če je navzoča več kot polovica članov. Veljavne sklepe sprejema z večino glasov prisotnih.
O seji izvršnega odbora se vodi zapisnik, za kar je odgovoren glavni tajnik, podpišejo ga predsedujoči in dva prisotna člana izvršnega odbora kot overovatelja. Izvršni odbor lahko veljavo sklepa tudi preko ustreznih elektronskih medijev. Sklep je sprejet kadar ga potrdi več kot polovica članov izvršnega odbora.
Za posamezna področja dejavnosti Stranke izvršni odbor oblikuje in določi stalne in občasne programske sekcije ter določi njihovega predsednika in člane. Predsedniki stalnih sekcij so načeloma tudi člani izvršnega odbora Stranke. Člani programske sekcije so člani Stranke in tudi ustrezni zunanji sodelavci. Za svoje delo je programska sekcija odgovorna izvršnemu odboru. Izvršni odbor lahko za izvajanje posameznih nalog imenuje ustrezno komisijo in določi njene naloge, predsednika in člane. Člani komisije so lahko samo člani Stranke. Komisije so za svoje delo odgovorne izvršnemu odboru.
Predsednik zastopa in predstavlja Stranko pred državnimi in drugimi organi in organizacijami v domovini in tujini. Predsednik stranke je hkrati tudi predsednik izvršnega odbora. Izvoli ga svet za dobo štirih let. V njegovi odsotnosti ga zamenjuje predsednik. Predsednik je odgovoren za delovanje Stranke v skladu s statutom in pravnim redom Republike Slovenije. Za svoje delo je odgovoren svetu in izvršnemu odboru.
Za opravljanje strokovno tehničnega in administrativnega dela ter za koordinacijo dela med organi Stranke skrbi glavni tajnik, ki ga izvoli svet za dobo štirih let. Glavni tajnik je za svoje delo odgovoren predsedniku, izvršnemu odboru in svetu.
VOLITVE ORGANOV STRANKE
Mandatna doba za vse člane izvršnega odbora je štiri leta. Za predsednika in podpredsednika se štiriletni mandat lahko ponovi le dvakrat. Ob izteku mandatne dobe se lahko zamenja največ tretjina članov izvršnega odbora.
Izvršni odbor mesec dni pred iztekom mandatov imenuje tričlansko kandidacijsko komisijo , ki na podlagi predlogov članov Stranke pripravi seznam kandidatov za predsednika in glavnega tajnika ter druge člane izvršnega odbora. Člani izvršnega odbora ne morejo biti člani kandidacijske komisije. Kandidacijska komisija pred zasedanjem sveta pravočasno obvesti vse člane stranke o predlaganih kandidatih za izvršni odbor.
Kandidacijska komisija ob sodelovanju izvršnega odbora pripravi tudi predloge za člane nadzornega odbora in častnega razsodišča. Člani stranke imajo pavico med zasedanjem sveta predlagati za katerokoli funkcijo drugega ali dodatnega kandidata. Tak predlog morajo podpreti vsaj trije člani izvršnega odbora stranke.
Nadzorni odbor je sestavljen iz treh članov. Nadzorni odbor spremlja delo izvršnega odbora in drugih organov Stranke ter opravlja nadzor nad finančnim in materialnim poslovanjem Stranke. Nadzorni odbor o svojem delu enkrat letno poroča svetu. Konstituira se, ko člani izmed sebe izvolijo predsednika. Mandat članov nadzornega odbora traja tri leta.
Nadzorni odbor sprejema sklepe, če so navzoči vsi trije člani. Sklepi so sprejeti, če zanje glasujeta vsaj dva člana. Nadzorni odbor je za svoje delo odgovoren svetu Stranke.
Častno razsodišče sestavljajo trije člani in enako število namestnikov. Predsednika častnega razsodišča izvolijo člani izmed sebe. Častno razsodišče vodi disciplinski postopek in izreka disciplinske ukrepe v skladu z disciplinskim pravilnikom, ki ga sprejem izvršni odbor. Mandat članov častnega razsodišča traja štiri leta.
Častno razsodišče sprejema veljavne sklepe, če so navzoči vsi trije člani ali njihovi namestniki, in če so soglasni. Častno razsodišče je odgovorno svetu. Njegove naloge so: ugotavljanje odgovornosti; izrekanje predlogov disciplinskih ukrepov v primeru kršitve statuta Stranke.
Za disciplinski prekršek članov Stranke se šteje hudo nespoštovanje in sklepov organov ter vsako ravnanje, ki je hudo prizadelo interese in ugled Stranke. O prekrških članov Stranke odloča na prvi stopnji častno razsodišče. Častno razsodišče lahko proti posameznim članom Stranke predlaga ukrepe: opomin. javni opomin, izključitev. Za disciplinski postopek se smiselno uporabljajo določbe Zakona o kazenskem postopku RS. O pritožbah zoper ukrepe častnega razsodišča odloča svet kot drugostopenjski organ na prvem naslednjem zasedanju.
Častno razsodišče lahko proti posameznim članom Stranke predlaga svetu naslednje ukrepe: opomin, javni opomin, izključitev. Za disciplinski postopek se smiselno uporabljajo določbe Zakona o kazenskem postopku. O pritožbah proti ukrepom častnega razsodišča odloča svet kot drugostopenjski organ na prvem naslednjem zasedanju.
KANDIDACIJSKI POSTOPKI
Najkasneje tri mesece pred volitvami v državni zbor, za predsednico ali za predsednika Republike ali v organe lokalnih skupnosti, izvršni odbor pripravi:
• javni razpis za izbiro kandidatk in kandidatov Stranke, v nadaljevanju kandidatov, na volitvah, in določi pogoje za prijavo ter rok za zbiranje prijav in izbiro kandidatov;
• oblikuje in določi število najmanj sedem članskih volilnih komisij Stranke ter njenega predsednika;
• oblikuje in določi merila za izbor kandidatov Stranke na volitvah;
• oblikuje in določi program, postopke ter sredstva za vodenje volilne kampanje;
• javni razpis za izbiro kandidatov Stranke za mesta v državnih organih oz. organih lokalnih skupnosti glede na volilni izid in določi rok za zbiranje prijav in njihovo izbiro;
• glede na volilni izid oblikuje in določi merila za izbor kandidatov Stranke za mesta v državnih organih oz. organih lokalnih skupnosti.
Pri oblikovanju in določitvi volilnih komisij in oblikovanju meril za izbor kandidatov Stranke na volitvah mora izvršni odbor upoštevati enake možnosti obeh spolov.
Na javni razpis za kandidate Stranke na volitvah se lahko prijavijo vse polnoletne državljanke in državljani RS, ki ustrezajo pogojem razpisa in v razpisnem roku predložijo svojo pisno prijavo. V kolikor prijavljeni niso člani Stranke, morajo hkrati s prijavo predložiti tudi podpisano pristopno izjav, s katero sprejmejo statut in program dejavnosti Stranke OPS.
Člani Stranke imajo pravico in dolžnost, a posameznega kandidata, ki po njihovem mnenju ustreza pogojem in sprejetim merilom za izbor, spodbujajo mak se prijavi na objavljeni razpis kandidatov Stranke na volitvah oz. za mesto v državnih organih oz. organih lokalnih skupnostih glede na volilni izid.
Volilna komisija v določenem roku, ki ga določi izvršni odbor na podlagi zbranih prijav na javni razpis in sprejetih meril za izbor kandidatov Stranke na volitvah pripravi dokončni seznam kandidatov Stranke na volitvah po volilnih enotah oziroma okrajih.
Glede na volilni izid volilna komisija v določenem roku na podlagi zbranih prijav na javni razpis in sprejetih meril za izbor kandidatov Stranke za mesta v državnih organih oz. organih lokalnih skupnosti pripravi njihov dokončni seznam. Svoje sklepe volilna komisija sprejema z večino glasov prisotnih članov. Za vsak sklep morajo glasovati najmanj štirje člani od vseh članov volilne komisije.
Na sprejet dokončni seznam kandidatov lahko vsak, ki podvomi v delo volilne komisije glede pravilne uporabe meril za izbor, vloži pisno pritožbo z ustrezno utemeljitvijo v roku treh dni po njegovi objavi. Izvršni odbor dokončno razsodi o umestnosti take pritožbe in potem po potrebi tudi spremeni dokončni seznam kandidatov Stranke.
Volilno kampanjo organizirajo in vodijo člani volilne komisije za posamezno območje na podlagi sprejetega programa, postopkov in v okviru določenih finančnih sredstev. V tem smislu in okviru lahko volilni enoti oz. območju, kjer kandidirajo, volilno kampanjo organizirajo tudi sami kandidati Stranke.
Pri organizacije volilne kampanje morajo člani volilne komisije in kandidati upoštevati veljavne zakonske predpise in odloke lokalnih skupnosti, za kar prevzamejo tudi vso kazensko odgovornost.
Posamezni kandidati Stranke na volitvah lahko mimo programa volilne kampanje Stranke tudi sami organizirajo predvolilne shode v volilni enoti oz. območju kjer kandidirajo, za kar sami prevzamejo vso moralno in kazensko odgovornost.
Finančni viri Stranke so: zbrana sredstva od članarine; prispevki fizičnih in pravnih oseb; prihodki od premoženja stranke; darila in volila; sredstva iz proračuna; prihodki od kulturne oz. založniške dejavnosti Stranke.
Če stranka ustvari presežek prihodkov nad odhodki, to razliko porabi za financiranje dejavnosti Gibanja OPS ali za podobne dejavnosti in v dobrodelne namene. Vsaka delitev premoženja med njene člane je nična.
Stranka razpolaga s finančnimi sredstvi v skladu s programom dejavnosti in letnimi finančnimi načrti, ki jih sprejme svet. Na svetu se za vsako leta obravnava in sprejme zaključni račun.
Finančne in materialne listine podpisujejo predsednik, podpredsednik in glavni tajnik.Stranke. Finančno stanje mora potekati v skladu z veljavnimi predpisi v RS.
Blagajnik vodi finančno in materialno poslovanje v skladu s pravilnikom o finančnem in materialnem poslovanju, ki ga pripravi izvršni odbor. V tem pravilniku je določen tudi način vodenja in izkazovanja podatkov o finančnem in materialnem poslovanju Stranke, ki mora biti usklajeno z računovodskimi standardi za politične stranke oz. podobne organizacije. Če se svet Stranke tako odloči, lahko izbere izmed treh predlogov najboljšega eksternega ponudnika za vodenje materialno finančnega poslovanja Stranke.
Stranka ima odprt svoj transakcijski račun pri Banki, ki je ob otvoritvi ponudila najboljše pogoje poslovanja vključno z ceno.
Delo blagajnika oz. materialno finančno poslovanje je javno. Vsak član ima kadarkoli pravico vpogleda v finančno in materialno dokumentacijo ter poslovanje Stranke.
SPONZORJI STRANKE
Stranka ima lahko tudi sponzorje, ki so fizične in pravne osebe. Sponzorji Stranki materialno, moralno ali kako drugače pomagajo. Sponzorji lahko sodelujejo in razpravljajo na seji sveta Stranke, nimajo pa pravice odločanja o zadevah, ki so na njenem dnevnem redu.
PRENEHANJE DELOVANJA STRANKE
Stranka preneha delovati: ko se število članov skrči pod trideset; če svet odloči, da ni več razlogov za obstoj Stranke; če Stranka po odločitvi sveta združi s programsko sorodno ali organizacijo; po samem zakonu.
V primeru prenehanja delovanja Stranke preide njeno premoženje: v okvir Gibanja OPS oz. njegovega naslednika ali pa dejavnosti sorodne organizacije v primeru, če se število članov Stranke skrči pod trideset, ali če svet odloči, da ni več razlogov za obstoj Stranke; v okvir programsko sorodne organizacije, s katero se Stranka združi v primeru, če je ta organizacija ustanovljena na podlagi Zakona o političnih strankah. Vse odločitve glede prenehanja delovanja in ureditve premoženjsko – pravnih razmerij Stranke sprejme zadnje zasedanje njenega sveta.
Ta statut je sprejel svet Stranke dne, ___________________ in stopi v veljavo takoj.
Glavni tajnik Stranke: Predsednik Stranke: